Војската на Франкенштајн

''Војската на Франкенштајн'' (|Frankenstein's Army) — филм на ужасите од 2013 г. на режисерот Ричард Рапхорст. Во главните улоги настапуваат Карел Роден, Џошуа Сас и Роберт Гвилим.
Филмот е снимен во псевдодокументарен стил — на гледачите им се прикажани кадри снимени со филмска камера од страна на еден од ликовите. Светската премиера се одржала на Меѓународниот кинофестивал во Ротердам на 26 јануари 2013 г., додека премиерата во кината во САД била на 26 јули истата година.
1 Содржина
Во последните денови на Втората светска војна, советска извидничка група составена од Новиков, Сергеј, Василиј, Алексеј, Иван, Саша и снимателот Дмитриј, извршува мисија за уништување на германско снајперско гнездо. По извршувањето на задачата, одредот фаќа советски помошен сигнал што се повторува без престан, а истовремено ја губат радиоврската со главната команда. Иако војниците се скептични, командирот Новиков наредува истрага. Дмитриј, пак, ги интервјуира војниците и ја документира мисијата со цел да создаде пропаганден филм за јуначките подвизи на Црвената армија.
Додека се приближуваат до координатите, Дмитриј снима неколку чудни појави: мртви нацисти, запален манастир полн со убиени монахињи и необична механизација. Стигнувајќи до напуштена црква, војниците случајно активираат „зомбот“ — реанимиран труп со механички импланти. Зомботот го убива Новиков пред останатите да го уништат. Сергеј го презема командувањето, иако Василиј го оспорува неговиот авторитет.
Во црквата го заробуваат постариот чувар, кој тврди дека селото е опустошено од суштествата создадени од „Докторот“. Под мачење, чуварот се согласува да ги одведе до изворот на сигналот, но наместо тоа, ги води во заседа каде Иван е смртно ранет. Групата бега назад во црквата каде наоѓаат преживеани Германци — Фриц, малото момче Ханс и медицинската сестра Ева.
Во катакомбите на црквата, Сергеј открива дека Дмитриј ги мамел користејќи радиопречки за да ја блокира вистинската врска и да го пренесува лажниот помошен сигнал. Дмитриј признава дека неговата тајна мисија е да го фати или убие нацистичкиот научник што ги создал зомботите. Пробивајќи се подлабоко во објектот, тие наоѓаат фабрика. По серија напади во кои гинат Ханс и Фриц, преживеаните војници креваат бунт против Дмитриј и го фрлаат во отворот на фабриката заедно со неговата камера.
Дмитриј талка низ фабриката прогонуван од зомботи и на крајот е заробен од чуварот, за кој се испаѓа дека е д-р Виктор Франкенштајн, лудиот потомок на првиот Виктор Франкенштајн. Докторот му го покажува својот погон, објаснувајќи дека ги создава зомботите врз основа на трудовите на својот дедо. Кога артилеријата на Црвената армија почнува да ја гранатира фабриката, Франкенштајн му предлага на Дмитриј „експеримент што ќе ја заврши војната“: спојување на половина советски и половина нацистички мозок. Тој му врши лоботомија на Сергеј и му пресадува дел од мозокот на нацистички војник, додека Ева (веќе претворена во зомбот) му помага.
Додека Франкенштајн се подготвува да експериментира врз Дмитриј, Саша успева да влезе и го убива докторот. Наместо да го ослободи Дмитриј, Саша му ја отсекува главата на Франкенштајн како доказ и бега. Телото на Сергеј оживува и го убива Дмитриј.
Филмот завршува со фотографија на унапредениот Саша како стои покрај Сталин.
2 Улоги
Карел Роден, Виктор Франкенштајн
Џошуа Сас, Сергеј
Александар Меркјури, снимателот Дмитриј
Лук Њубери, Саша
Андреј Зајац, Василиј
Роберт Гвилим, наредник Миша Новиков
Хон Пинг Танг, Иван
Марк Стивенсон, Алексеј
Кристина Каталина, Ева
Јан де Лукович, Фриц